
Sheri WhiteFeather

I stjernens spor

Oversatt av Kirsti Myro

MINISERIE: ENGLENES BY


Velkommen til filmens lovede land! Her går imidlertid ikke alt etter manus, og alt mulig kan skje, både foran og bak kameraet. Dette er del en i miniserien Englenes by. 

Kjære leser.

Jeg ble født i Clearfield i Pennsylvania, men familien flyttet til California da jeg var to år gammel. Mitt favorittsted er Hollywood. Jeg elsker det sinnssyke stedet. Hollywood sniker seg inn i bøkene mine gang på gang.

I stjernens spor handler om et skilt ektepar som ikke har gitt helt slipp på hverandre. Margot er en tidligere skuespiller, og Zake er en sikkerhetsekspert som vokste opp i Beverly Hills sammen med kjendismoren og agentfaren sin.

Det blir ikke mer Hollywood enn det. Men det er mer ved Margot og Zeke enn hvor de vokste opp. Så mye mer …

God lesning!

Sheri Whitefeather

Zeke Mitchell tok frustrert av seg setebeltet og gjorde seg klar til å gå av flyet. Han hadde nettopp tilbrakt fire timer og femtien minutter i luften med ekskona på hjernen.

Han burde være glad for å være hjemme, men stresset i stedet over Margot Jensen. Skuespilleren var en av klientene hans her i Los Angeles, og de var også sporadiske elskere. Men hun var fremfor alt den tidligere kona hans. De hadde begynt å ligge med hverandre rett etter skilsmissen for tre år siden. En uforpliktende affære som kun handlet om sex, trodde han.

Men nå var den kanskje over. Margot hadde sendt ham en melding for å si at hun hadde revurdert affæren deres og ville diskutere den med ham.

Han sukket tungt. Hva hadde han forventet? At denne flørten med ekskona skulle vare evig? Denne affæren var ment å ta slutt før eller senere. Men han kunne kanskje overtale henne til å ha sex én siste gang …

Pokker heller. Hvorfor måtte Margot påvirke ham på denne måten? Hvorfor kunne han ikke få henne ut av blodet?

Han tømte hjernen og saumfarte bilene som sto langs fortauskanten på leting etter sjåføren sin. Fortauet var travelt, fullt av folk som hastet forbi. Noen av dem gløttet på ham siden Zeke hadde en tendens til å skille seg ut i mengden. Han var 193 centimeter høy og tettpakket med muskler. Det var ikke mange livvakter på hans størrelse. De fleste av agentene hans kunne gå i ett med omgivelsene og bli oversett. Det ville aldri være tilfellet med Zeke. I tillegg til høyden var han også lett å identifisere på grunn av den blandede herkomsten: samoansk og choctaw på farssiden, og hvit på morssiden.

Han fant sjåføren og kort tid etter satt han i baksetet på en Lincoln på vei til Hollywood Hills der Margot bodde. De hadde solgt huset på Redondo Beach som de hadde eid sammen, men Zeke bodde fortsatt i området.

Da han kom frem tre kvarter senere, ga han sjåføren beskjed om å vente på ham før han gikk ut av bilen. Han tastet inn portkoden og gikk opp den røde leiretrappen til inngangsdøren. Han hadde nøkkel til huset hennes, men brukte den aldri. Den var kun for sikkerhetsformål.

Zeke og partneren drev Z-One Security, et privat vaktselskap med over tre hundre ansatte som beskyttet kjendiser over hele verden. Hver gang de tok imot et nytt eller komplisert oppdrag, tilbrakte Zeke tid med klienten for å gjøre seg kjent med livsstilen deres og så trene opp resten av teamet deretter.

Han ringte på, og Margot åpnet døren, behagelig og lekkert kledd i en flagrende bluse og vide jeans. Han la merke til at neglene hennes var malt i forskjellige farger. Hun hadde alltid hatt en eklektisk stil som hun varierte alt ettersom hvilket humør hun var i. I dag antok han at hun følte seg usikker. Ville det virke i hans favør? Eller tolket han for mye inn i det? Hun hadde aldri vært i manko på motsigelser.

«Hei, Zeke», hilste hun med et nervøst smil.

«Hei, Margot.» Han ville ikke smigre henne med et smil, nervøst eller ikke. Han var allerede sint på seg selv for å ha så lyst på henne.

Hun hadde satt opp det rufsete, røde håret i en lav hestehale med noen løse lokker rundt ansiktet. De knallblå øynene ga henne et uskyldig preg, mens smilehullene slo an en mer skøyeraktig tone. De hadde tjent henne godt da hun som barn spilte en veslevoksen karakter i Barneårene, komiserien hun hadde blitt kjent for. Hun spilte en voksen utgave av den samme karakteren nå i oppfølgeren til den gamle serien med det treffende navnet Voksenårene.

Jobben som hadde ført til skilsmissen deres.

Da de først ble sammen, hadde hun sluttet å jobbe som skuespiller, men hun hadde gjenopptatt karrieren etter at de hadde giftet seg. Noe som føltes fryktelig bedragersk for Zeke. Han hadde aldri hatt ønske om en kjendiskone. Han hadde vokst opp med en berømt mor og hadde kjempet seg gjennom hvert eneste minutt av det. Som barn hadde den eneste redningen vært sikkerhetsteamet til moren. De hadde gitt ham en følelse av stabilitet i ellers kaotiske omgivelser, skjermet familien fra paparazziene og de besatte fansene som forfulgte moren hans. For Zeke var det å bli sikkerhetsspesialist da han ble eldre, et opplagt valg.

Margot trengte heldigvis ikke så mye beskyttelse. Bortsett fra de vanlige nettrollene som trakasserte kjendiser online, hadde det egentlig aldri vært noen problemer. Men han tok ingen sjanser. Han hadde satt et team til å overvåke kontoene hennes på sosiale media og holde øye med kameraene utenfor huset hennes.

Han ble filmet akkurat nå. Ikke at det spilte noen rolle. Så vidt staben hans visste, møttes de bare profesjonelt. Han hadde ikke fortalt en levende sjel at de var elskere. Margot, derimot, hadde plapret om affæren deres til søsteren hans. De to kvinnene hadde vært venner siden de var små, og nå visste søsteren personlige ting om ham.

«Har du tenkt å komme inn?» spurte Margot.

Han nikket og gikk inn, og hun ledsaget ham ut i stuen.

Han kastet et blikk på sofaen, men satte seg ikke. Det gjorde ikke hun heller. Tiltrekningen som alltid var til stede mellom dem, fikk ham til å flytte nervøst på seg. Energien mellom dem var tykk og komplisert.

Forvirrende, tenkte han.

«Har du lyst på noe å drikke?» spurte hun.

Han klødde etter å kysse henne, berøre henne, bære henne inn på soverommet og gjøre syndige ting med henne. «Hva tenkte du på?»

«Kaffe, vann, en øl. Hva som helst.»

Han hevet brynene. «Hva som helst?» Han tok en kunstpause. «Du må jo vite hva jeg har mest lyst på.» Stemmen hans var dyp og lav. Forførende, kanskje. Han gjorde et fremstøt, om enn et litt åndsfraværende et.

Reaksjonen hennes var like åndsfraværende. Hun så faktisk svimmel ut, som om det å være sammen med ham én siste gang hadde falt henne også inn. Men så tok hun seg sammen og sa: «Jeg ba ikke om dette møtet for at vi …»

«Jeg vet det, men det er en stund siden vi …» Han hadde vært ute på oppdrag i noe som virket som en evighet, ivrig etter å se henne, etter å ha sex med henne igjen. «Seks måneder, for å være nøyaktig.»

«Ja, men det var før adopsjonen ble godkjent, og Liam flyttet inn sammen med meg.»

Zeke hadde lurt på om dette handlet om sønnen hennes. Åtteåringen som hadde blitt førsteprioriteten hennes. Han kjente ham ikke, men hadde sett en mengde bilder av gutten. Hadde en sikkerhetsmappe på ham.

Hvis han skulle være ærlig, fikk tanken på henne som mor noe til å vri seg inni ham. En gang i tiden hadde de snakket om å få egne barn. Men det hadde så klart vært mens de var vilt forelsket. Følelser som ikke lenger eksisterte.

Zeke kremtet. Nå som sønnen hennes hadde blitt en del av diskusjonen, ble han svar skyldig. Margot var også taus. Men det var typisk for dem. Den eneste måten de kommuniserte på, var ved å kle seg nakne. De seksuelle eskapadene deres inkluderte ikke engang å tilbringe natten sammen. De hadde bare sex før de gikk hver til sitt, som kåte fremmede som kun ville stille hungeren sin.

Han trengte plutselig en kald drink, noe å ta brodden av det hele med. «Hvis tilbudet fortsatt gjelder, tar jeg gjerne en øl.»

«Ikke noe problem.» Hun stirret på munnen hans mens hun vætet leppene sine. «Jeg er også tørst, så jeg vil hente meg litt vann.» Hun gikk mot kjøkkenet. «Jeg kommer straks tilbake.»

Zeke så henne pile ut av rommet. Hun forsøkte å virke avslappet til tross for den åpenbare anspentheten. Men det gjorde lite for å døyve uroen hans … og det endeløse begjæret han følte for henne.

*

Margot kom inn på kjøkkenet og hev etter pusten. Hvorfor måtte det å avslutte affæren med Zeke gjøre så vondt? Hvorfor måtte hun ha så lyst på ham?

Hun fylte et glass med vann fra kjøleskapet og drakk halvparten mens hun fortalte seg selv at hun måtte slappe av. Hun kunne gjøre dette. Hun kunne la Zeke gå for godt. Det var ikke sunt for henne å fortsette å ligge med ham. Hun måtte fokusere på sønnen nå. Liam var på skolen i dag. Han var en flink elev, en smart gutt som hadde lært å tilpasse seg enhver situasjon. Men livet hans hadde ikke vært enkelt frem til nå. Han hadde vært en kasteball mellom ulike fosterhjem mens han drømte om sin egen familie. Og nå hadde han Margot.

Hun hadde aldri hatt planer om å bli alenemor, men hadde umiddelbart følt en tilknytning til Liam da hun møtte ham på et veldedighetsarrangement for barn og visste at han var ment å bli hennes.

Hun hadde alltid trodd at Zeke også var ment å være hennes, men skilsmissen hadde bevist det motsatte. Og affæren deres? Den var det rene vanvidd. Hvem lå med eksen sin i stedet for å gå videre? En dag, når hun ble klar for det, ville hun begynne å date igjen. Men neste gang skulle hun ha et normalt forhold, ikke det kaoset hun hadde med Zeke.

Hun satte glasset i oppvaskkummen og forlot nesten kjøkkenet uten ølen hans. Herregud. Hun hentet den og gikk tilbake til stuen. Hun ga ham flasken, og de satte seg ned. Han tok sofaen, og hun en stoppet stol. Han åpnet ølen og tok en lang slurk.

Han møtte blikket hennes, og hjertet hennes slo borti ribbeina. Han var en praktfull mann, imponerende stor med værbitte trekk og øyne som var nesten like svarte som håret hans.

«Hvor er vannet ditt?» spurte han.

«Jeg drakk det på kjøkkenet.»

«Så du er ikke tørst lenger?»

«Nei.» I det minste ikke etter vann. Det var ikke like lett å slukke tørsten etter ham, men hun var fast bestemt på å kvitte seg med de demonene også.

Hun var trettitre år gammel nå, og han trettiåtte. På dette tidspunktet hadde hun kjent ham mer enn halve livet. I tillegg til det nære vennskapet med søsteren hans, hadde hun også hatt tette forbindelser til faren hans. Caine Mitchell hadde vært Margots agent. Faren hennes hadde dratt da hun var sju, forlatt henne uten å se seg tilbake. Hun forsto at Zeke hadde hatt en vanskelig barndom på grunn av morens berømmelse, men hun hadde elsket å henge hjemme hos foreldrene hans og se dem sammen. Hollywood-agenten og Hollywood-stjernen. De hadde vært en god match selv om forholdet deres opprinnelig skyldtes en tragedie.

Zeke var ikke Caines biologiske sønn. Den biologiske faren hans var en stuntmann som hadde omkommet i en jobbulykke rett etter at Zeke ble født og etterlatt moren hans sønderknust. Midt i den verste sorgen hadde hun giftet seg med Caine, og han hadde adoptert den nyfødte sønnen hennes. Zekes halvsøster, Baily, hadde kommet til verden fem år senere. Caine var også borte nå. Han hadde dødd for tolv år siden og etterlatt seg en stor følelsesmessig arv. Han var limet som hadde holdt alt sammen, og de savnet ham alle noe helt forferdelig. Selv Margot la fortsatt blomster på graven hans.

Hun så inn i Zekes dype, mørke og hypnotiske øyne. For at situasjonen ikke skulle bli altfor ubekvem, sa hun: «Jeg tenkte nettopp på Caine og hvordan han adopterte deg.»

«Og nå har du en adoptert sønn.» En muskel vibrerte i kjeven hans. «Men du har jo alltid hatt lyst på barn.»

Det strammet seg i brystet hennes. Han hadde også hatt lyst på barn. De hadde snakket om å bli gravide før ekteskapet deres gikk skeis. «Det har vært helt fantastisk å bli mor. Men det er fortsatt nytt og annerledes. Jeg lærer stadig og finner ut av ting underveis.»

«Det er helt vanlig, tror jeg. Men jeg vet jo ikke noe om det selv.» Etter en ukomfortabel pause spurte han: «Har du tenkt å ansette en barnepasser eller en au pair? I så fall må jeg gå gjennom søkerne. Jeg eller en av agentene mine.»

«Jeg skal ikke ansette noen. Mamma liker å passe Liam, så hun er tilgjengelig når jeg trenger henne. Eller hun har vært det så langt.»

«Så bra», svarte han og så henne rett inn i øynene mens han tok en stor slurk av ølflasken.

Margot forsøkte å la være å vri seg under blikket hans. Måten han så på henne på, ga henne lyst til å ta ham rett til sengs. Men hun kunne ikke gjøre det, minnet hun seg selv på. Ikke hvis hun ikke var villig til å bli like forvirret som før.

Før hun gjorde noe dumt, sa hun: «Da jeg sendte deg den meldingen i går kveld om at jeg hadde revurdert affæren vår, slet jeg fortsatt med å ta en avgjørelse. Det var en del av meg som ville fortsette.» En del som fortsatt ville det, tenkte hun. Selv i dette øyeblikket verket den forræderske kroppen hennes etter hans. «Men jeg må skape sunne rammer for meg og Liam, og jeg kan ikke se hvordan det er mulig hvis jeg fortsatt ligger med deg.»

Han satte flasken på sofabordet. «Så det er det? Alt er over?»

«Ja.» Det måtte det være, fortalte hun seg selv. Ikke noe mer hjertehamrende sex. Ingen energiske stevnemøter.

Han lente seg bakover så den massive kroppen sank ned i sofaen. «Jeg kommer til å savne å være sammen med deg.»

«Jeg kommer til å savne å være sammen med deg også.» Hun ville ikke lyve eller late som om noe annet. «Dette var ikke en enkel beslutning.»

«Så kanskje du ikke bør ende det så raskt. Vi kan holde det gående en stund og se hvordan det går. Det at du har blitt mor, betyr ikke at du ikke kan ha en elsker.»

«Jeg vet det. Men jeg forsøker å gjøre det rette, og det å snike rundt med deg hjelper ikke akkurat i så måte. Det er ingen fremtid i det. Vi er skilt», minnet hun ham på.

«Jeg er fullstendig klar over statusen på forholdet vårt.» Han nappet i slipset sitt som om den perfekte knuten holdt på å kvele ham. «Men jeg ville aldri ha sendt inn papirene hvis du hadde holdt din del av avtalen. Du fortalte meg at du var ferdig som skuespiller da vi først ble sammen, men så takket du ja til den fordømte oppfølgeren. Den gamle produsenten din ringte, og du kom løpende.»

Hun ble smal i blikket, irritert over at han brakte opp de gamle argumentene sine. «Det er lov å ombestemme seg. Å jobbe som skuespiller gjør meg lykkelig.»

«Å, virkelig? Så hvorfor var du så deprimert halvparten av tiden?»

«Jeg var bare deprimert når det ikke gikk bra. Alle andre ville at jeg skulle lykkes igjen. Mamma, familien din, alle bortsett fra deg.» Hun skulte på ham. «Du er den minst støttende personen jeg kjenner.»

Han løsnet slipset helt. «Jeg støttet deg masse. Du visste dessuten at jeg aldri har hatt lyst til å være gift med en kjendis. At det var spikeren i kista for meg.»

Hun snøftet. «Du forsøkte ikke engang å inngå et kompromiss.»

«Pokker heller, Margot. Jeg ville ha et helt vanlig liv med deg, ikke alt dette TV-stjernestyret.»

«Det er ikke styr. Det er jobben min», skjøt hun tilbake.

«En jobb du valgte fremfor meg.»

«Jeg valgte den ikke fremfor deg. Jeg ville ha den gamle karrieren min tilbake. Men du nektet å høre på min side av saken.»

«Du brydde deg ikke om min side av den heller.»

«Jo, det gjorde jeg.» Hun hadde tatt innvendingene hans med i betraktningen. Hun hadde stresset og bekymret seg over følelsene hans. Men hun hadde vært dum nok til å tro at han hadde elsket henne høyt nok til å få det til å fungere. «Du skilte deg fra meg, ikke motsatt.»

«Var det noen vits i å bli når alt vi gjorde var å krangle? Jeg gjorde deg en tjeneste ved å dra.»

Hun hånet ham: «Så heldig jeg var som hadde en så omtenksom ektemann. Men vet du hva? Nå er det på tide for deg å dra.»

«Gjerne.» Han reiste seg og tårnet over henne.

Med sine 175 centimeter var Margot også høy, men han var på størrelse med Hulken. Hun pleide å erte ham og si at hun skulle male ham grønn. Nå ville hun bare gi ham en på tygga.

Han helte i seg resten av ølen. «Jeg skal vedde på at det første du gjør når jeg har dratt, er å løpe rett til Bailey for å sladre på meg.»

«Jeg kan dele følelsene mine med henne hvis jeg vil.» Hun hadde ingen planer om å la ham styre vennskapet hennes med søsteren hans.

«Dette er bare vås.»

«Hvis du sier det.» Hun pekte på ytterdøren, men han dro ikke. I stedet gikk han ut på kjøkkenet for å skylle ølflasken og legge den i gjenvinningsboksen under vasken.

Hun fulgte etter ham. «Se på deg, så ryddig du er.»

«Jeg er ikke en slask. Ikke slik som deg.»

Margot bet tennene hardt sammen. «Jeg er ikke en slask. Litt uorganisert, kanskje. Men det er ikke det samme som å være rotete.»

«Tuller du? Du rydder aldri opp etter deg selv.» Han kikket på de speilblanke kjøkkenbenkene hennes. «Du har i det minste en god hushjelp. Det er tydelig at hun var her før i dag.»

«Samme det.» Det var sant. Hushjelpen hadde vært der. «Bare kom deg ut og ikke vis deg her igjen.»

Han gikk mot henne. «Er du sikker på at du ikke vil kysse meg først? Eller rive av meg klærne og klore meg opp?»

Pulsen hennes lynte gjennom kroppen, rett ned mot heten som umiddelbart blusset opp mellom beina hennes. Et skjevt smil spredte seg over leppene hans. Kunne han se at hun tente på det han sa? Sikkerhetstreningen hans gjorde ham til en slags ekspert på slike ting. Han var flink til å tyde hva folk følte, selv om han pleide å si at hun av og til var vanskelig å tolke. Et faktum som både utfordret og forvirret ham.

Hun løftet haken. «Jeg skulle aldri ha hatt en affære med deg.»

Han stirret henne i senk. «Vel, det er for sent nå. Du har allerede hatt det.»

Han dro ikke med en gang. Han ble stående til tålmodigheten hennes var tynnslitt. Ikke snakk om at hun skulle kysse ham eller kle av ham selv om hun hadde lyst til det. Dum som hun var, ville hun sannsynligvis fantasere om ham i natt mens hun sukket, stønnet og tilfredsstilte seg selv.

«Dette er urettferdig», sa hun.

«Hva da? At du fortsatt har lyst på meg? Eller at jeg fortsatt har lyst på deg? Jeg skulle ønske jeg visste hvordan jeg kunne fikse det.»

«Jeg også. Det ville være fint om vi kunne finne en måte å komme oss forbi det på uten å være så sinte på hverandre.» Hun møtte blikket hans, desperat etter å finne en løsning. Ingen av dem burde lide på denne måten. «Det må være noe vi kan gjøre.» Hun studerte ham mens hjernen jobbet på spreng. «Vi kan kanskje prøve å være venner?»

«Venner?» gjentok han.

«Ja, som et platonisk forhold mellom mennesker som er ment å like hverandre.»

«Liker du meg, Margot?»

«Innimellom», svarte hun ærlig.

«Jeg liker deg også innimellom», sa han lavt.

Hun ble alltid litt ør når han hvisket, og rettet seg opp for å stå imot følelsen. «Vi kan bruke det som utgangspunktet vårt.»

Han så bekymret ut der han dro hånden gjennom håret så det sto rett ut.

«Tror du virkelig at det vil fungere?» spurte han.

«Jeg vet ikke.» Hun var ikke noe flinkere til å være vennen hans enn han var til å være hennes. «Men det må være mindre stressende enn all denne kranglingen.» Eller begjæret som sydet mellom dem. Hun måtte kvele denne hungeren etter ham. Ta livet av den.

«Vi kan jo prøve. Men hvordan skal vi gå frem?»

«Jeg kan komme innom deg på vei til studioet i morgen tidlig med frokost.» Det virket passe vennskapelig. Moren skulle dessuten følge Liam til skolen da, så Margot ville ikke bli nødt til å endre på rutinen sin for å møte Zeke. «Vi kan ta det derfra. Men jeg kommer til å komme skikkelig tidlig, så ikke forsov deg.»

«Gjør jeg noensinne det?»

«Nei, du gjør vel ikke det.» Han sto alltid tidlig opp, en vane som kom fra surfingen. Han grep enhver unnskyldning til å kaste seg ut på bølgene. Noen ganger padlet han til og med ut på månelyse netter.

Han myste. «Jeg bør nok dra nå før vi begynner å krangle igjen og ødelegger hele avtalen.»

«Godt tenkt.» Hun var enig i at det var tryggest for ham å dra mens de fortsatt hadde en god tone.

Hun fulgte ham til døren, men der ble stemningen litt klein. Han lente seg frem for å gi henne en klem, men så trakk han seg tilbake som om det ikke var en spesielt platonisk ting å gjøre. I dette tilfellet hadde han rett i å holde avstand. Hun trengte ikke å føle den store, brede kroppen hans mot sin.

«Da ser jeg deg i morgen», sa han.

«Vi sees.» Hun så på mens han gikk ned trappen og satte seg i bilen som sto og ventet.

Var det å innlede et vennskap med ham så lurt? Hun var ikke helt sikker, men hun hadde allerede kommet med tilbudet og ville ikke trekke det tilbake.

Samme hvor vanskelig dette ville bli.

Etter at Zeke hadde dratt, reiste Margot hjem til Bailey. Han hadde hatt rett i at hun ville se søsteren hans. Men hun skulle ikke dra for å sladre. Hun trengte bare en liten jenteprat.

Bailey var manusforfatter og jobbet stort sett hjemmefra, og så lenge hun ikke hadde en presserende deadline, gjorde hun seg alltid tilgjengelig for Margot.

Margot parkerte i den smale gaten utenfor Baileys avsidesliggende hytte og gikk rundt husveggen mot bakhagen. Bailey hadde sagt at hun skulle jobbe ute i dag.

Og ganske riktig, der lå hun sammenkrøllet i hengekøyen med laptopen sin. Hun lignet ikke det minste på Zeke og hadde ikke den irritable personligheten hans heller. Bailey var en liten, blåøyd blondine med en rolig fremtoning og en ledig stil.

«Her er jeg», annonserte Margot.

«Jeg vet det.» Bailey kikket opp og gliste. «Jeg så deg i øyekroken.» Hun lukket laptopen og kom seg på beina.

Margot gikk mot henne for å gi henne en klem. Bailey luktet alltid godt og naturlig siden hun brukte fritiden på å lage såper, kremer og andre organiske eliksirer.

De omfavnet hverandre, og Bailey sa: «Jeg har laget limonade.» Hun gestikulerte mot frukttrærne rundt dem. «Rett fra kilden.»

«Takk. Jeg skal prøve å holde besøket kort.»

«Ikke noe problem. Jeg har god tid.» Bailey tok limonaden ut av et lite kjøleskap, helte i to glass og satte dem på et trebord omgitt av stoler som var dekorert med blomstermønstrede puter.

De satte seg overfor hverandre, og Margot ga seg selv tid til å puste før hun sa: «Jeg avsluttet affæren min med Zeke.»

«Oi, oi. Du har virkelig gjort det.» Bailey nølte. «Jeg elsket å ha deg som svigerinne, og jeg skulle ønske at ekteskapet deres hadde fungert, men jeg er lettet over at du endelig har avsluttet det vanviddet.»

«Det visste jeg at du ville bli. Du fortalte meg stadig vekk hvor følelsesmessig skadelig du mente det var for meg å fortsette å ligge med ham.»

«Jeg sa det samme til Zeke. Det var ikke bra for noen av dere. Men den sta broren min hørte selvfølgelig ikke på meg.» Hun lente seg frem. «Hvordan tok han det?»

«Ikke så bra til å begynne med. Vi begynte å krangle om fortiden, men så bestemte vi oss for å bli venner.»

Bailey sperret opp øynene. «Dere bestemte det sammen?»

«Det var mitt forslag, men han gikk med på å gjøre et forsøk. Jeg skal stikke innom ham i morgen for å snakke mer om det.»

«Ikke ta det ille opp, men du bør virkelig ikke ende opp i sengen hans igjen.»

«Ikke noe problem. Han forsøkte seg før i dag, men jeg sa nei.»

«Godt å høre! Men vær forsiktig, greit? Gammel vane og alt det der.»

Gamle vaner var stikkordet her. Affæren deres hadde begynt en kveld de møttes for å diskutere jobb. Hun hadde ønsket å bruke et annet sikkerhetsselskap etter skilsmissen, men han hadde insistert på at hun skulle fortsette å bruke hans. På ett eller annet tidspunkt hadde de havnet i en vill krangel som hadde endt i like vill sex. «Jeg skal ikke gjøre noe dumt, jeg sverger.»

Bailey lo litt. «Vel, jeg synes at et vennskap mellom dere høres litt dumt ut.»

Margot lo også. Men bare i et øyeblikk før hun sa alvorlig: «Han nådde et punkt der han tok et valg om å slutte å elske meg, og jeg gjorde det samme. Men vi fikk aldri en skikkelig avslutning etter skilsmissen. Vi fortsatte bare å ligge med hverandre.»

«Så du tror at dere vil få den avslutningen hvis dere klarer å bli venner?»

«Det er verdt forsøket.» Margot tok en slurk av limonaden. «Husker du hvor forelsket jeg var i ham da vi var små?»

Bailey rynket på nesen. «Hvordan kan jeg glemme det? Du snakket ikke om noe annet enn ham. Jeg ville hoppe fra en bro hver gang du kurret navnet hans.»

«Jeg vet det. Jeg er lei for at du måtte gå gjennom det. Men jeg smeltet nesten på flekken den første gangen jeg så ham, så høy og mørk og grublende som han var. Han var ikke på langt nær like imponert over meg.»

«Han syntes at du var en pest og en plage.»

«Jeg var kanskje det. En hengslete fjortenåring som siklet etter broren til bestevenninnen sin. Han var allerede collegestudent, og der forsøkte jeg å fange oppmerksomheten hans ved å fnise og oppføre meg teit.»

«Du ble til slutt gammel nok til at han kunne bli interessert i deg.»

«Av og til tror jeg at det ville ha vært enklere hvis vi aldri hadde blitt sammen. Det var ille nok å være forelsket i ham, men måten jeg elsket ham på senere …»

Søsteren hans sukket. «Ja, men se på deg nå. En sterk og vellykket alenemor. Jeg er så stolt over hvor langt du har kommet.»

«Tusen takk. Jeg setter pris på at du sier det.» Og når hun hadde taklet denne vennskapsgreia med Zeke, hadde hun tenkt å bli enda sterkere og overvinne denne hungeren etter ham for godt.

*

Neste morgen dro Margot for å møte Zeke. Hun stanset ved en trendy matvogn i nærheten av leiligheten hans som spesialiserte seg på sunne måltider og gourmetkaffe. Den kvinnelige servitøren kjente henne igjen og ba om en selfie, noe hun imøtekom med glede og det beste smilet sitt.

Hun gikk tilbake til bilen og fortsatte reisen. Huset hun og Zeke hadde eid sammen, lå ikke så langt unna, men hun unngikk å kjøre forbi det. Hun trengte ikke å bli minnet på at de hadde vært gift en gang i tiden.

Zekes moderne leilighet hadde utsikt mot havet. Hun satte fra seg maten på bordet på den private terrassen hans og ringte på. Hun ventet, men han åpnet ikke. Hadde han forsovet seg likevel? Hun forsøkte en gang til, og så en tredje gang. Alvorlig talt, hvor trøtt kunne han være?

Hun sendte ham en rask melding: Jeg står utenfor. Hvor er du?

Så ventet hun igjen. Uten å få svar.

Nå begynte hun å bli skikkelig irritert. Zeke pleide å si at det voldsomme temperamentet hennes matchet det ildrøde håret, men hun hadde god grunn til å være sint i dag. Hadde hun dratt hit forgjeves?

Hun snudde seg for å ta med seg posene og dra igjen da hun fikk øye på ham nede på stranden der han sto med surfebrettet stukket ned i sanden ved siden av seg. Hun hadde ikke engang tenkt på å lete etter ham der selv om det var det mest logiske stedet han kunne være.

Hun så ham skrelle av seg våtdrakten, og hjertet hennes satte opp farten. Han hadde på seg shorts under, men bare det å se ham kle av seg var nok til å skake henne opp.

Han snudde seg og så henne. De stirret på hverandre et øyeblikk før han begynte å gå mot henne, og hun gjorde i stand bordet til måltidet hun hadde med seg.

Da han kom nærmere, la hun merke til hvor trang shortsen hans var. Vel, så klart den var trang. Den var laget av lycra. Han hadde aldri på seg brettshorts under våtdrakten, de krøllet seg for mye.

«Beklager at du måtte vente på meg», sa han.

Hun anstrengte seg til det ytterste for å la være å sikle. Bare se på alle de fantastiske musklene. All den maskuline skjønnheten. Var det noe rart at hun hadde fortsatt å ligge med ham etter skilsmissen? «Jeg sendte deg en melding før jeg så at du var nede på stranden.»

«Jeg tok ikke med meg mobilen. Har du lyst til å komme inn mens jeg skifter?»

«Nei, ellers takk. Jeg blir her.» Hun hadde ikke lyst til å være i nærheten mens han kledde av seg. Hun slet allerede med å blokkere bildene som den villfarne fantasien hennes manet frem ved tanken.

Han grep brettet sitt. «Jeg skal ikke dusje, det kan jeg gjøre senere.»

Hun ville faktisk ha foretrukket at han tok seg en dusj. For henne var sjølukten fra huden hans bare nok et afrodisiakum. «Du trenger ikke skynde deg for min skyld.»

«Men du måtte vente på meg. Jeg skal bare få på meg noen klær, så kommer jeg tilbake.»

Han gikk inn i leiligheten, og hun ble igjen alene med tankene sine. Hun tok en slurk kaffe og stirret ut over havet mens hun forsøkte å roe seg ned. Hjernen hennes var fortsatt rampete. Hun klarte ikke å slutte å tenke på den ettersittende shortsen og huden hans som luktet av sjø. Affæren hun allerede savnet.

Han kom tilbake, kledd i slitte jeans, mørkeblå genser og joggesko. Margot hadde på seg en standard grå hettegenser. Det var en kjølig vårmorgen, men det skulle visstnok bli varmere utover dagen.

«Hvor mye tid har vi?» spurte han.

Hun blunket. «Unnskyld?»

«Før du må dra til studioet.»

Hun sjekket telefonen. «Cirka tretti minutter.» Noe som virket som en evighet nå.

Han satte seg overfor henne. «Takk for dette, jeg er skrubbsulten. Jeg har ikke noe mat i huset akkurat nå, men jeg skal handle senere i dag.»

Hun så på mens han kastet seg over maten sin. De hadde det samme: en burrito med egg og ost, sauterte søtpoteter og fersk frukt.

Han tygget ferdig munnfullen og gulpet i seg kaffe. «Kan jeg spørre deg om noe jeg har lurt på en stund?» Han satte koppen tilbake på bordet. «Har du vært sammen med noen andre enn meg siden skilsmissen?»

Margot krympet seg nesten. Var det det han var nysgjerrig på? Andre partnere? «Vi ble enige om at affæren vår ikke skulle være eksklusiv.»

«Ja, men nå som den er over, håpet jeg at det var greit å snakke mer om det.»

Hun tok en liten bit av potetene sine for å hale ut tiden. Hun hadde ikke vært sammen med noen andre, men hun ville ikke at han skulle se på det som lojalitet mot ham eller tro at hun fortsatt hadde følelser for ham.

I stedet for å svare på spørsmålet, sendte hun det i retur: «Hva med deg? Hvor mange andre kvinner var du sammen med mens du lå med meg?»

Han svarte direkte: «Ingen. Det virket altfor komplisert å ha en affære med deg samtidig som jeg datet noen andre.»

«Det var det samme for meg. Du var den eneste. Men ingen av oss trenger å tenke på den komplikasjonen lenger.»

De måtte bare lære å slutte å ha lyst på hverandre.

Han tok en ny bit av burritoen. Så spurte han: «Vet Liam at du er skilt?»

Flere personlige spørsmål, tenkte hun. Mer ubehag. «Ja, men jeg nevnte det bare for ham i forbifarten. Jeg gikk ikke nærmere inn på det. Bare sa at du er Baileys bror, og at du eier vaktselskapet som passer på oss.» Noe som var spesifikt nok, innså hun. «Jeg ville ikke ha sagt noe til ham i det hele tatt, men han er veldig glad i søsteren din, så jeg tenkte at det ville bli et tema før eller senere uansett. Bailey er et av favorittmenneskene hans.»

Zeke drakk mer kaffe og stirret på henne over kanten på koppen. «Hvordan ble de så godt kjent med hverandre?»

«Utover det at hun er bestevenninnen min?» De fleste ville ha antatt at det var åpenbart, tenkte Margot. Men ikke den analytiske eksen hennes. Han var alltid på utkikk etter dypere meninger. Og i dette tilfellet hadde han rett. «Bailey har hjulpet Liam med å skrive en barnebok som de skal gi ut på eget forlag. Den handler om en hund som adopterer noen foreldreløse kattunger. Det var hans konsept, og han er veldig begeistret for det. Han vil gi overskuddet fra boksalget til stiftelsen som hjalp oss med å bli en familie.»

«Du må være stolt.» Zeke virket imponert over Liams omtenksomhet. Men det var noe annet der også. Noe hun ikke helt klarte å sette ord på. Så sa han: «Jeg vil gjerne møte ham. Bli kjent med ham.»

«Av sikkerhetshensyn eller på et personlig nivå?»

«Begge deler, hvis det er greit for deg.»

«Kan jeg tenke på det?» Hun ville være forsiktig, ikke bare hive seg ut i det. «Du og jeg har nettopp begynt å bli kjent med hverandre igjen, og jeg vil ikke forvirre Liam ved å presentere deg for tidlig.»

«Bare gi meg beskjed når du har bestemt deg. Jeg kommer til å være her en stund. Jeg skal faktisk ta fri den neste måneden. Det siste oppdraget mitt var ganske slitsomt, så jeg trenger å slappe litt av før jeg begynner på det neste.»

Det kom et vindkast, og hun stappet servietten under matemballasjen for at den ikke skulle blåse vekk. «Jeg skal også ha fri snart. Når denne sesongen er over, begynner vi ikke å filme igjen før TV-stasjonen fornyer serien.»

«Da høres det ut som om vi vil ha masse tid til å møte hverandre.» Han fanget servietten sin før den fløy av sted. «Og gjøre hva det nå enn er venner gjør sammen.»

Hun kikket på telefonen sin, plutselig ivrig etter å dra. Zeke studerte henne en anelse for inngående, noe som minnet henne på fortiden, på smerten og barna de skulle ha hatt sammen. «Jeg bør komme meg av sted.» Hun lukket matemballasjen. «Jeg tar med meg resten av dette.»

«Har det gått en halvtime alt?»

Hun reiste seg. «Nei, men det er ikke så lenge før.» Og hun måtte få følelsene sine tilbake på rett kjøl. Hun ville ikke dra slik på jobb.

Han fulgte henne til trappen der de ble stående noen pinefulle centimeter fra hverandre. Nærheten ga henne lyst til å kysse ham, til å smake den sødmefulle munnen og presse seg mot ham.

«Du kan ta den dusjen nå», sa hun mens vinden hvinte mellom dem. «Ikke at du trenger tillatelse», la hun raskt til. «Jeg var bare …»

«Jeg vet det …» Han nølte. «Da venter jeg på beskjed om når vi skal møtes igjen. Eller når jeg kan møte Liam eller hva det nå er som skjer nå.»

Margot feide en hårlokk vekk fra ansiktet. Ville hun være sterkere neste gang hun så ham? Hun håpet det. Hvis ikke ville hun bare bli nødt til å forsøke igjen, samme hvor lang tid det tok.

*

Margot tilbrakte kvelden sammen med moren og Liam. Etter at Liam hadde lagt seg, gikk hun og moren inn på kjøkkenet igjen slik at Margot kunne vaske opp.

Hun gjorde et poeng av å sette inn i oppvaskmaskinen i stedet for å la oppvasken stå i kummen slik hun noen ganger gjorde.

Men mesteparten av tiden kastet hun stjålne blikk på energibunten hun hadde til mor.

Det var ingenting som brakte June ut av fatning. Eller det var i det minste det inntrykket hun ga. Margot visste bedre. Moren hadde blitt helt knust da faren pakket kofferten og dro, og hun hadde ofte grått seg i søvn på ensomme netter.

Margot hadde også grått. Hun hadde trodd i mange år at det var hennes feil, at han ville ha blitt hvis hun bare hadde vært en bedre datter. Men han hadde virket likegyldig selv før han dro, og hun hadde lengtet etter kjærligheten hans. Da hun hadde fått rollen i Barneårene, hadde hun vært sikker på at han ville komme tilbake for å ta del i livet hennes, men det hadde han aldri gjort. Han hadde betalt barnebidragene sine i tide, men det var den eneste kontakten de hadde. Han hadde absolutt ingenting med Margot å gjøre. Han fulgte henne ikke engang på sosiale media.

Moren, på den andre siden, var den største fanen hennes. Hun hadde fått Margot inn i bransjen som baby. Noen hadde sett på June som en typisk skuespillermor med spisse albuer som ville presse barnet sitt til å bli en stjerne. Men Margot hadde alltid satt pris på oppmerksomheten, spesielt med tanke på farens manglende interesse.

Det var rart hvordan kjendisstatusen påvirket folk rundt henne. Moren likte det, faren brydde seg ikke, Liam syntes at det var kult og Zeke hadde skilt seg fra henne på grunn av det.

Nå var det presserende problemet å være venner med ham og bestemme seg for når og hvordan hun skulle presentere ham for Liam.

«Kan jeg snakke med deg om noe?» spurte hun moren. Hun ville ha morens råd selv om hun bare ville gi henne bruddstykker av historien.

«Selvsagt. Hva er det?» Moren tok av seg brillene og la fra seg magasinet hun leste.

«Jeg spiste frokost med Zeke i dag tidlig. Men det var ikke et møte om sikkerhetsteamet. Vi jobber med å bli venner.»

Moren la hodet på skakke. «Jeg vet at dere har hatt et forretningsmessig forhold siden skilsmissen, men nå vil dere bli venner?»

Margot nikket. «Vi tenkte at vi kunne omgås og gjøre ting sammen.» Annet enn å være elskere, tenkte hun, men hun kunne ikke nevne det.

«Vel, det er ikke noe galt i å omgås ham. Mange skilte par i denne byen gjør det. Det er vanligere enn folk tror. Men jeg er nysgjerrig på hvorfor du høres så nervøs ut. Han presser deg ikke, gjør han vel?»

«Slett ikke. Det var min idé. Men jeg har noen betenkeligheter når det gjelder Liam. Zeke vil møte ham, men jeg er redd for at Liam vil bli forvirret hvis han ser meg henge med Zeke.»

«Forvirret på hvilken måte? Du er en enslig adoptivmor som gjør en innsats for å opprettholde et vennskap med eksmannen din. Jeg synes at det er en sunn måte å takle en skilsmisse på, og et positivt forbilde for sønnen din. Zeke såret deg da han forlot deg, men du var smart nok til å komme deg over ham.»

Smart? Margot ville ha ledd hvis hun ikke hadde følt seg så dum akkurat nå. «Du har rett. Jeg gjør nok en større greie ut av det enn det egentlig er. Kanskje jeg skal sende Zeke en melding i kveld og prøve å avtale at han og Liam kan møtes i løpet av helgen.» Da kunne hun i det minste slutte å stresse over det.

Moren lente seg mot kjøkkenbenken. «Jeg beundrer den moderne kvinnen du er og hvordan du håndterer dette. Og selv om jeg misliker måten Zeke avsluttet ekteskapet deres på, setter jeg pris på at han fortsatt bryr seg om å holde deg trygg. Dere burde ikke ha noen problemer med å omgås hverandre.»

«Jeg er glad for at du ser slik på det.» Hun tryllet frem et raskt smil. «Jeg håper at et vennskap vil fungere for oss.» Mer enn hun noensinne kunne forklare. «Men kanskje jeg bør gjøre meg ferdig med oppvasken nå.» Hun ville ikke snakke dette i hjel eller gjøre en bommert og røpe at hun fortsatt hadde seksuelle følelser for Zeke.

Samme hvor hardt hun forsøkte å la være.

